**Norsk Teknisk Museum** er et norsk museum for industri, vitenskap, teknologi og medisin. Museet er i 2011 kåret til årets museum. Museet har mottatt en rekke internasjonale priser for innovative utstillinger.

Historie
--------

Norsk Teknisk Museum er nasjonalmuseum for teknikk, industri, naturvitenskap og medisin. Museet har siden mai 1986 holdt til på Kjelsås i Oslo.

Birkeland-Eyde lysbueovn (brukt på Rjukan 1916-1940) på plassen foran museets bygg.
Foreningen Norsk Teknisk Museum ble stiftet i 1914, i forbindelse med den store jubileumsutstillingen på Frogner 1914 i Oslo. Flere av museets gjenstander stammer fra denne utstillingen, men de måtte lagres frem til 1932 da fløyene for Gokstad- og Tuneskipet i Vikingskipshuset på Bygdøy stod ferdig. Her fikk Norsk Teknisk Museum sitt første permanente tilhold i underetasjen til en av sidefløyene.[]

Stiftelsens leder og museets senere direktør gjennom mange år, ingeniør Philip Pedersen sikret seg mange unike gjenstander i forbindelse med en stor loftsrydningsaksjon i Oslo i 1938. Senere har museet fått et stort tilfang av objekter ved gaver fra industribedrifter, privatpersoner og institusjoner.[]

Museet flyttet til nye lokaler i Fyrstikkalleen på Helsfyr i 1958. I 1986 flyttet museet til sitt nåværende tilholdssted på Kjelsås. Muset ble offisielt åpnet av kulturminister Hallvard Bakke 27. mai 1986.[]

Dagens museum
-------------

Museumsbygningen på Kjelsås er på ca. 23 000 m², hvorav 12 000 m² er utstillingsareal. Pr. 2020 er det 26 ulike utstillinger fordelt på fire etasjer. Museets samlinger av gjenstander, fotografier og arkivalia (blant annet bedriftsarkiver) er tilgjengelig for publikum gjennom egne utstillinger eller utlån til andre museer, museets bibliotek eller for forskere og andre etter egen avtale. Deler av fotosamlingene presenteres også på museets nettsider. Av museets gjenstandssamlinger befinner de viktigste objektene seg i hovedsak i utstillingene, men flere tusen gjenstander er magasinert og tas frem til bruk i ulike skiftende utstillinger.[]

Museet huser også Oslo Vitensenter.

I 1995 fikk Norsk Teknisk Museum status som nasjonalmuseum. Pr. 2020 er museet finansiert av en grunnbevilgning fra kulturdepartementet tilsvarende ca. halvparten av driftsbudsjettet, i tillegg til andre offentlige midler (prosjekter og nye spesialoppgaver som Oslo Vitensenter, overtakelse av Telemuseet og Nasjonalt Medisinsk Museum) samt inntekter fra salg og sponsorbidrag.[]

Museet har rundt 250 000 besøkende årlig. Rundt 1/5 av dette er skoleklasser, og museet er, med 14 skoleklasser i gjennomsnitt hver skoledag, i særklasse blant landets museum hva gjelder skolebesøk. Museet tilbyr et omfattende undervisningsprogram for skolene, tilpasset læreplanene på ulike klassetrinn.[]

Spesialutstillinger
-------------------

Museet har mange faste utstillinger, men setter også opp spesialutstillinger av kortere varighet. Utstillingen Klima X markerte startpunktet for museets satsing på økt deltakelse fra publikum side. Klima X handlet om klimaendringer og klimatiltak- Utstillingen ble produsert av museet og vist fra desember 2007 til desember 2009. Den vant både en nordisk museumspris og den internasjonale Roy L. Shafer Leading Edge Award fra Association of Science-Technology Centers (ASTC). Utstillingen Mind gap, om hjernen og hjerneforskning, ble vist fra 16. april 2010 til 30. desember 2012. Designet ble utviklet sammen med Robert Wilson. Universitetet i Oslo var hovedsamarbeidspartneren, og utstillingen var hovedattraksjonen i universitetets 200-årsjubileum. Den ble belønnet med en rekke internasjonale priser.[]

Gjennom en fusjon av historiske gjenstander og digital teknologi har utstillingen TING: Teknologi og demokrati, som feiret museets hundreårsjubileum og grunnlovens 200-årsjubileum, fra 2014 engasjert publikum til å utforske aktuelle temaer. Det bærende elementet i utstillingen er diskusjoner i tiden - i rammen av spektakulær, digital teknologi. Utstillingen ble åpnet av Hans Majestet Kong Harald V 2. april 2014, og varer ut 2015. Den har vunnet en rekke priser, blant annet: Media & Technology MUSE award - silver award, Arts Design award 2015, iF Design award 2015, Red Dot Design Award og IDCA Award 2014 Gold, Deutscher Designer Club, Gute Gestaltung og Good Design 15 award.[]

Unge forskere
-------------

Konkurransen Unge Forskere ble tidligere arrangert av blant andre Norsk Teknisk Museum i egne lokaler i museet. Hvert år ble ungdom invitert til å delta i forskningsprosjekter. Konkurransen ble senere overtatt av Norsk Forskningsråd, og drives pr. 2010 av Proscentia under Forskningsrådet. Fra 2009 er konkurransens premieutdeling og prisvinnerutstilling arrangert på museet.[]

Eksterne lenker
---------------

* Offisielt nettsted Rediger på Wikidata

* (en) Norsk Teknisk Museum – kategori av bilder, video eller lyd på Commons Rediger på Wikidata
* Norsk Teknisk Museum hos Digitalt museum

| * v
* d
* r
Vitensentre i Norge |
| --- |
| VilVite i Bergen | Vitensenteret i Trondheim **·** VilVite (Bergen) **·** Nordnorsk vitensenter (Tromsø) **·** Norsk Teknisk Museum (Oslo)  **·** Jærmuseet (Vitengarden, Nærbø og Vitenfabrikken, Sandnes) **·** Norsk Luftfartsmuseum (Bodø) **·** INSPIRIA science center (Sarpsborg) **·** Vitensenteret innlandet (Gjøvik) **·** Norsk Oljemuseum (Stavanger) **·** Norsk jernbanemuseum (Hamar) **·** Vitenlaben (Porsgrunn) | Nordnorsk vitensenter i Tromsø |

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon **·** Lokalhistoriewiki **·** VIAF **·** LCCN **·** ISNI **·** Forvaltningsdatabasen
 |